สัปดาห์หน้ารู้ผลใครเอ็มดีกรุงไทย
สรรหาเอ็มดีใหม่ “กรุงไทย” อืด ตรวจคุณสมบัติ “ชัยภัทร” บล.เคที ซีมิโก้ อีกรอบ คาด 27 ก.ย.นี้รู้ผล
21 ก.ย. 2555

สรรหาเอ็มดีใหม่ “กรุงไทย” อืด ตรวจคุณสมบัติ “ชัยภัทร” บล.เคที ซีมิโก้ อีกรอบ คาด 27 ก.ย.นี้รู้ผล 
แหล่งข่าวจากธนาคารกรุงไทย เปิดเผยว่า คาดว่าจะได้รายชื่อกรรมการผู้จัดการใหญ่คนใหม่ แทนนายอภิศักดิ์ ตันติวรวงศ์ กรรมการผู้จัดการใหญ่ ภายในวันที่ 27 ก.ย. ซึ่งเป็นวันประชุมคณะกรรมการธนาคารครั้งสุดท้ายของเดือนนี้ ก่อนแจ้งรายละเอียดในสัญญาให้กับผู้ที่ได้รับการคัดเลือก
ขั้นตอนที่ล่าช้าส่วนหนึ่ง เพราะกรรมการสรรหาอยู่ระหว่างพิจารณาคุณสมบัติของ นายชัยภัทร ศรีวิสารวาจา ประธานกรรมการบริหารและประธานเจ้าหน้าที่บริหาร บริษัทหลักทรัพย์ เคที ซีมิโก้ หนึ่งในผู้สมัคร เนื่องจากตามกฎของรัฐวิสาหกิจห้ามไม่ให้กรรมการที่อยู่ในส่วนฝ่ายบริหารของบริษัทลูกเข้าร่วมสมัคร 
ทั้งนี้ หากเป็นกรรมการคนนอกของบริษัทแม่ที่ส่งเข้าไปอยู่ในบริษัทลูก สามารถสมัครได้ จึงต้องมีการตรวจสอบคุณสมบัติอีกครั้งว่าสามารถทำได้หรือไม่
แหล่งข่าวเปิดเผยว่า ขั้นตอนหลังคณะกรรมการธนาคารรับทราบได้ตัวบุคคล จะมีการแจ้งไปยังบุคคลที่ได้รับคัดเลือกเพื่อเจรจาในสัญญา ก่อนนำเสนอต่อคณะกรรมการธนาคารอีกครั้ง
อย่างไรก็ดี มีการมองถึงตัวเต็งระหว่าง นายวรภัค ธันยาวงษ์ ประธานและประธานเจ้าหน้าที่บริหาร บริษัทหลักทรัพย์ ฟินันซ่า อดีตรองผู้จัดการใหญ่ ธนาคารไทยพาณิชย์ และนายชัยภัทร แม้ทั้งคู่จะมีประสบการณ์การทำงานจากสถาบันการเงินต่างประเทศมาก่อน แต่นายวรภัค มีประสบการณ์การทำงานในฟากธนาคารพาณิชย์ ขณะที่นายชัยภัทร มีประสบการณ์ฝั่งหลักทรัพย์มากกว่า การทำงานจึงต่างกันแม้จะเป็นผู้บริหารรุ่นใหม่ไฟแรงเหมือนกัน
ทั้งนี้ธนาคารกรุงไทยได้ปิดรับสมัครบุคคลเพื่อรับการคัดเลือกเข้าดำรงตำแหน่งกรรมการผู้จัดการใหญ่เมื่อวันที่ 31 ส.ค. หลังเลื่อนเปิดรับสมัครรอบแรกระหว่างวันที่ 25 มิ.ย. 20 ก.ค. โดยนายไชยภัทร เป็นผู้สมัครคนสุดท้ายก่อนปิดรับสมัคร นอกจากนี้ยังมีนายประจวบ ตันตินนท์ อดีตผู้อำนวยการยาสูบ และนายโสฬส สาครวิศว อดีตกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย(เอสเอ็มอีแบงก์) เข้าร่วมสมัครในรอบแรกด้วย โดยมีนางเบญจา หลุยเจริญ เป็นประธานคณะกรรมการสรรหา ขณะที่นายอภิศักดิ์ จะหมดวาระในเดือนพ.ย.นี้